ईश्वर, जीवात्मा और प्रकृति, संसार में इन तीन पदार्थों का अस्तित्व अनादि काल से है और इनके अविनाशी होने से अनन्त काल तक रहेगा। यह तत्व वा पदार्थ न उत्पन्न होते हैं और न ही नाश अर्थात् अभाव को प्राप्त होते हैं। ईश्वर का मूल स्वरूप सदैव एक समान रहता है उसमें किसी प्रकार का परिवर्तन आदि नहीं होता। जीवात्मा संख्या में अनन्त हैं परन्तु ईश्वर को उनका पूरा पूरा ज्ञान है। यह जीवात्मा भी सत्य व चेतन स्वरूप है। एकदेशी होने से जीवात्मा अल्पज्ञ हैं। इसके पास अपने कर्मों की पूंजी होती है जिसे प्रारब्ध व संचित कर्म भी कहते हैं। इन कर्मों के भोग के लिए ही ईश्वर इस सृष्टि को बनाता है और जीवों को उनके प्रारब्ध वा संचित कर्मों के अनुसार मनुष्यादि नाना योनियों में से किसी एक योनि में, जो उसके प्रारब्ध के अनुसार होती है, जन्म देता है। पुराने कर्मों का भोग और मनुष्य योनि में नये कर्मों का किया जाना, यह दोनों साथ साथ चलते रहते हैं। यही ईश्वर से सृष्टि की रचना किये जाने का कारण है जिसका उल्लेख वेदों में ईश्वर ने दिया है और इसके साथ हमारे दर्शनकारों ने भी इसका विश्लेषण कर इसे सत्य पाया है और इसका उल्लेख अपने दर्शन ग्रन्थों में किया है। यह भी जान लें कि यह संसार अर्थात् भौतिक जगत सत्व, रजस् व तमस् गुणों वाली सूक्ष्म त्रिगुणात्मक प्रकृति से बना है। मूल प्रकृति का पहला विकार महत्तत्व होता है तथा दूसरा विकार अहंकार नाम से कहा जाता है। ऋषियों ने योग द्वारा समाधिस्थ अवस्था में इन विकारों का साक्षात्कार कर इनका उल्लेख व विधान अपने ग्रन्थों में किया है। इसके बाद अन्य विकार व रचनायें होती है। ऋषि दयानन्द ने इनका वर्णन करते हुए सत्यार्थप्रकाश ग्रन्थ में लिखा है ‘अहंकार से भिन्न–भिन्न पांच सूक्ष्मभूत, श्रोत्र, त्वचा, नेत्र, जिह्वा, घ्राण, पांच ज्ञानेन्द्रियां वाक्, हस्त, पांद, उपस्थ और गुदा ये पांच कर्म–इन्द्रियां हैं और ग्यारहवां मन कुछ स्थूल उत्पन्न होता है। और उन पंचतन्मात्राओं से अनेक स्थूलावस्थाओं को प्राप्त होते हुए क्रम से पांच स्थूलभूत (पृथिवी, अग्नि, जल, वायु और आकाश) जिन को हम लोग प्रत्यक्ष देखते हैं उत्पन्न होते हैं। उन से नाना प्रकार की ओषधियां, वृक्ष आदि, उन से अन्न, अन्न से वीर्य और वीर्य से शरीर होता है। परन्तु आदि सृष्टि मैथुनी नहीं होती। क्योंकि जब स्त्री पुरुषों के शरीर परमात्मा बना कर उन में जीवों का संयोग कर देता है तदनन्तर मैथुनी सृष्टि होती है।’